Gerbiami tėveliai, globėjai, rūpintojai,

Visa mūsų mokyklos bendruomenė su nekantrumu ir susikaupimu laukia mokslo metų pradžios. Dabartinė situacija įpareigoja mus visus susivienyti ir stengtis maksimaliai užtikrinti visų bendruomenės narių (mokinių, jų šeimų, mokytojų, personalo darbuotojų) saugumą ir sveikatą. Švietimo ir mokslo ministerija parengė naujų teisės aktų, kuriais vadovaujantis turime organizuoti ugdymo procesą kitaip, nei buvo iki šiol. Tik nuo mūsų visų pastangų, kūrybiškumo, supratingumo, aktyvaus bendravimo ir vieni kitų palaikymo priklausys kaip mums seksis įgyvendinti šiuos ypatingus saugos reikalavimus.

Trumpai informuojame apie pokyčius, rekomendacijas ir tvarką mokykloje nuo 2020 m. rugsėjo 1d.

* Informuojame, kad teisės aktuose nurodoma, kad draudžiama į mokyklą atvykti karščiuojantiems ar turintiems kitų ūmių viršutinių kvėpavimo takų ligų požymių vaikams. Todėl prašome stebėti savo vaikų sveikatą ir neleisti sergančių vaikų į mokyklą. Vaikui susirgus namuose dėl gydymo kreipkitės į savo šeimos gydytoją. Informuokite vaiko klasės auklėtoją paskambinę telefonu arba žinute į Tamo dienyną. Į mokyklą vaikas turi grįžti tik pilnai pasveikęs.
* Jei Jūsų vaikas pasijustų blogai mokykloje, (pasireikštų ūmūs viršutinių kvėpavimo takų ligų požymiai, sukiltų temperatūra ne mažiau nei T37,3º C ir pan.) jis būtų tuojau pat išvestas iš klasės ir izoliuojamas sveikatos kab. Iškviečiami tėveliai ir konsultuojamasi karštąja koronoviruso linija tel. 1808 dėl tolimesnių veiksmų.
* Prašome iš anksto pasirūpinti, kad pablogėjus Jūsų vaiko sveikatai, galėtume su Jumis (ar Jūsų artimais giminaičiais, kurie pasirūpintų Jūsų vaiku) susisiekti telefonu.
* Kviečiame nelaukti ir kuo skubiau su vaiku apsilankyti pas šeimos gydytoją ir odontologą, kasmetiniam profilaktiniam vaiko sveikatos patikrinimui.
* Mokiniai, važiuojantys į mokyklą ar iš mokyklos mokykliniu arba maršrutiniu autobusu turi dėvėti veido kaukes. Išskyrus mokinius, kuriems dėl kaukės dėvėjimo gali pablogėti sveikata, arba kurie serga lėtinėmis ligomis, dėl kurių kaukės dėvėti neįmanoma.
* Nuo š.m. rugsėjo 1d., kontakto mažinimui tarp 1-4 klasių ir 5-10 klasių mokinių mokykloje paruoštas atskiras įėjimas pradinių klasių mokiniams, esantis arčiau mokyklos valgyklos. Šiuo įėjimu nuolat naudosis tik pradinių klasių mokiniai, jų mokytojai.
* Tėveliai mokyklos teritorijoje ir mokykloje privalo dėvėti veido kaukę. Lydintys ir pasitinkantys vaikus tėveliai į mokyklą nebus įleidžiami.
* Tėvelių prašome apie jiems rūpimus klausimus konsultuotis su savo klasės auklėtojais arba administracija telefonu ir į mokyklą atvykti tik esant būtinam reikalui.
* Centriniu įėjimu nuolat naudosis 5-10 klasių mokiniai ir visas mokyklos personalas.
* Mokykloje 1-10 klasės sugrupuotos taip, kad viename mokyklos aukšte būtų panašaus amžiaus mokiniai, būtų sumažintas kontaktas tarp skirtingo amžiaus mokinių:
* I aukštas- 1-4 klasės;
* II aukštas 5-7 klasės;
* III aukštas 8-10 klasės.
* 5-10 klasių mokiniai atėję į mokyklą pro centrinį įėjimą savo rūbus ir daiktus paliks Ia foje esančiose spintelėse, iš karto lips laiptais ir eis į antrame arba trečiame aukšte esančią jų klasę.
* Vaikščioti po I a. koridorių 5-10 klasių mokiniams negalima.
* Mokiniai mokyklos bibliotekoje galės lankytis kiekvienai klasei paskirtu atskiru laiku.
* Pas visuomenės sveikatos priežiūros specialistę vaikai į kabinetą bus įleidžiami po vieną ir tik esant nusiskudimams dėl sveikatos.
* Mokykloje tualetai mokiniams yra pirmame aukšte, todėl ten galimas kontaktas tarp pradinių ir 5- 10 klasių mokinių, todėl vaikams būtina laikytis saugaus atstumo, kosėjimo ir čiaudėjimo etiketo, svarbu nepamiršti ir rankų higienos.
* Eiti į tualetą 5-10 klasių mokiniams reikia nulipant žemyn iš antro arba trečio aukšto laiptais, kurie yra tualeto pusėje. Pasinaudojus tualetu tais pačiais laiptais reikia palipti aukštyn ir nueiti link savo klasės išlaikant saugų atstumą tarp kitų mokinių.
* Vaikščiojimas kitų aukštų koridoriuose leidžiamas tik tada, kai reikia nueiti į specializuotą mokomojo dalyko kabinetą, sporto ar aktų salę, biblioteką, valgyklą, psichologės, soc. pedagogės, visuomenės sveikatos sveikatos priežiūros specialistės kabinetus.
* 5-10 klasių mokiniai pertraukas kviečiami praleisti krepšinio aikštelės pusėje esančioje mokyklos teritorijoje, laikantis saugaus atstumo ir kosėjimo, čiaudėjimo etiketo, arba prie savo klasės kabineto.
* Pradinių klasių mokiniai pertraukų metu savo laisvalaikį praleis tik jų klasei skirtoje koridoriaus erdvėje, esančioje šalią jų mokomosios klasės arba vidiniame mokyklos kieme.
* Mokyklos patalpų, paviršių bei mokyklinio autobuso vėdinimas, dezinfekavimas bus vykdomas laikantis visų teisės aktuose numatytų reikalavimų.
* Mokyklos darbuotojai apsaugines veido kaukes privalo dėvėti pamokų ir pertraukų metu, jeigu negali išlaikyti 2 metrų atstumo nuo mokinių.
* 1-10 klasių mokiniams ugdymo pamokų ir pertraukų metu apsauginių kaukių dėvėti neprivaloma.
* Pradinių klasių mokiniai maitinsis tik mokyklos valgykloje, jų klasei skirtu maitinimosi laiku. Į valgyklą mokinius lydės ir tvarką prižiūrės jų klasės auklėtojos.
* Valgykloje stalai išdėlioti taip, kad būtų kuo mažesnis kontaktas tarp skirtingų klasių. Visi mokiniai sėdės prie jų klasei paskirtų stalų valgykloje.
* Pertraukos ir maitinimosi laikas paskirtas taip, kad nebūtų kontakto tarp skirtingų amžiaus grupių mokinių.
* Mokytojai pietauja pagal galimybę.
* Rekomenduojame pasirūpinti geriamu vandeniu savo vaikui. Kiekvienas vaikas atsineša vandenį ir geria iš savo buteliuko.
* Valgykloje galima maitintis su iš namų atsineštu maistu. Vaikams rekomenduojama neštis sveikus užkandžius ir vengti maisto produktų, kuriais neleidžiama prekiauti mokyklos valgykloje.

Nepageidaujamų produktų mokykloje sąrašas:

• bulvių, kukurūzų ar kitokie traškučiai, kiti riebaluose virti, skrudinti ar spraginti gaminiai;

• saldainiai; šokoladas ir šokolado gaminiai;

• valgomieji ledai;

• pieno produktai ir konditerijos gaminiai su glajumi, glaistu, šokoladu ar kremu;

• kramtomoji guma;

• gazuoti gėrimai; energiniai gėrimai; nealkoholinis alus, sidras ir vynas;

• gėrimai ir maisto produktai, pagaminti iš (arba kurių sudėtyje yra) kavamedžio pupelių kavos ar jų ekstrakto; cikorijos, gilių ar grūdų gėrimai (kavos pakaitalai);

• kisieliai;

• šaltai, karštai, mažai rūkyti mėsos gaminiai ir mėsos gaminiai, kurių gamyboje buvo naudojamos rūkymo kvapiosios medžiagos; rūkyta žuvis.

Į mokyklą rekomenduojama neštis:

• daržovės, šakniavaisiai, vaisiai, uogos ir jų nesaldinti gaminiai;

• ankštinių, sėklų, kruopų, riešutų nesaldinti ir nesūdyti gaminiai, pusryčių dribsniai;

• pienas ir nesaldinti, neriebūs jo gaminiai (varškė, kefyras, pasukos, jogurtai ir pan.);

• kiaušiniai, nerūkyta, liesa, balta mėsa, žuvis ir jų nesūrūs gaminiai;

• nesaldūs pyragai su vaisiais, uogomis, žele ar mėsa;

• rupių, visagrūdžių miltų duona, kiti gaminiai ir kepiniai;

• geriamasis vanduo, nesaldintos žolelių arbatos, nesaldžios sultys;

• visi produktai, kurie paženklinti „Rakto skylutės“ simboliu.